รัฐบาลให้ความมั่นใจ ทำงานร่วมเครือข่ายภาคประชาชนขับเคลื่อนวาระสตรีและเด็กเนื่องในวันสตรีสากล
รัฐบาลให้ความมั่นใจ ทำงานร่วมเครือข่ายภาคประชาชนขับเคลื่อนวาระสตรีและเด็กเนื่องในวันสตรีสากลนางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า การดำเนินงานของรัฐบาลเรื่องการส่งเสริมความเสมอภาคระหว่างเพศ และการพัฒนาคุณภาพชีวิตของผู้หญิงและเด็ก เนื่องในวันสตรีสากล 8 มีนาคม เป็นการสร้างทัศนคติที่ถูกต้องของสังคมว่าคนทุกเพศมีศักดิ์ศรีความเป็นคนเท่าเทียมกัน ไม่มีเพศใดด้อยกว่าใคร กระทรวงพัฒนาสังคมและความมั่นคงของมนุษย์ ร่วมกับภาคเอกชนและสถาบันการศึกษา รวม 24 แห่ง ประกาศเจตนารมณ์ยุติการกีดกันการจ้างงานด้วยเหตุแห่งเพศ การยอมรับให้บุคลากรแต่งกายตามเพศสภาพแม้ต่างจากเพศกำเนิด การป้องกันและแก้ไขปัญหาการล่วงละเมิดทางเพศในที่ทำงาน ซึ่งจะขยายแนวร่วมต่อไปอย่างต่อเนื่องส่วนเครือข่ายภาคประชาชน อาทิ ภาคีเครือข่ายสตรีสี่ภูมิภาค มูลนิธิเพื่อนหญิง มูลนิธิชุมชนไท มูลนิธิเพื่อการพัฒนาเด็ก ที่มีข้อเสนอต่อนายกรัฐมนตรี พลเอก ประยุทธ์ จันทร์โอชา คณะรัฐมนตรี มอบหมายให้นายวิษณุ เครืองาม รองนายกรัฐมนตรี เป็นผู้ดูแล ซึ่งประเด็นต่างๆ ที่เสนอมา เกี่ยวข้องกับหลายกระทรวง นายวิษณุ จึงเชิญเครือข่ายมาหารือร่วมกับกระทรวงแรงงาน กระทรวงสาธารณสุข กระทรวงยุติธรรม กระทรวงศึกษาธิการ และกระทรวงพัฒนาสังคมและความมั่นคงของมนุษย์ ได้ข้อสรุปร่วมเป็นที่พอใจ เช่น การแก้ปัญหาแม่วัยใส กระทรวงศึกษาได้เริ่มสอนวิชาเพศวิถีและทักษะชีวิตในโรงเรียน จะพัฒนาเนื้อหาให้ครอบคลุมชั้นประถม มีนโยบายตั้งศูนย์คุ้มครองและช่วยเหลือนักเรียน กรณีถูกล่วงละเมิดทางเพศ การลงโทษทางวินัยอย่างจริงจังจริงจัง การลดความรุนแรงในครอบครัว โดยการส่งเสริมให้เจ้าหน้าที่ระดับท้องถิ่นมีความเข้าใจในกฎหมายที่เกี่ยวข้อง และสิทธิ/สวัสดิการที่แม่และเด็กจะได้รับหากตกเป็นผู้ถูกกระทำความรุนแรง เจ้าหน้าที่จะได้อธิบายให้ประชาชนเข้าใจ  การเสนอให้บิดามีสิทธิ์ลาเลี้ยงดูบุตรได้ในบริษัทเอกชน มอบหมายให้กระทรวงแรงงานไปพิจารณา และการให้มีหน่วยงานเฉพาะมาดูแลเรื่องการค้ามนุษย์และอุ้มบุญ มอบหมายให้สำนักงานคณะกรรมการพัฒนาระบบราชการ (ก.พ.ร.) ทำการศึกษา